William Webb Ellis el ze stà un pastor protestante bretànego, e A se pensa che el sipia stà łu a inventar el zugo del rugby. Daspò el ze stà capełan a Łondra e a Westminster, inte ła Cieza de San Clemente de i Danezi, e paroco inte l'Essex; el ze morto a Mentone, inte’l sud de ła Fransa, onde che’l ze sepolto. Fiol de James Ellis e de Ann Webb, el ze nasùo a Salford, inte’l Lancashire e ła só fameja ła se ga trasferìo inte ła sità de Rugby dove che’l ga podesto ndar a studiar inte ła scoła pùblega tra'l 1811 e'l 1825. Ła łejenda ła dize che inte’l 1823, cuando che racuanti studenti de ła Rugby School i jera drio zugar a football, William Ellis el ga ciapà in man ła bała e che el se gapia meso córare ndando oltra ła łinea de fin canpo sigando “META!”. El ze un avegnimento difìsiłe da provar, 'sto cuà, parché cuando che ła IRB ła ga scumisià a sercar informasion parlando co ex-studenti coscriti de William Ellis, nesuni el se recordava de łu. L’ùnego che’l dizeva de ver visto 'sta asion sportiva el ze morto sensa dar na declarasion spesìfega, ma soło inte un jornałe łocałe. Donca A se pensa che 'sto sport el sipia sì nasesto inte ła sità de Rugby, ma fursi da racuanti grupi de studenti che i seitava a catar fora varianti. A łu el ze intitołà el trofèo par ła scuadra vinsidora de ła Copa del Mondo de Rugby e A ghe ze na statua de bronzo de łu deanti de ła scola pùblega de ła sità de Rugby.